1 Bakorintha 5 | Baebele ya mo Internet | Thanolo ya Lefatshe le Lesha
1 Bakorintha 5:1-13
5 Tota e bile go begwa kgokafalo+ mo gare ga lona, e bile e le kgokafalo e tota e seyong le mo gare ga ditšhaba, gore monna mongwe o tsere mosadi wa ga rraagwe.+ 2 Mme a lo ikgogomositse,+ e bile go na le moo a lo ne lwa se ka lwa hutsafala,+ gore monna yo o neng a dira tiro eno a tle a tlosiwe mo gare ga lona?+ 3 Mme nna, le mororo ke seyo ka mmele mme ke le gone ka moya, eleruri ke setse ke atlhotse+ monna yo o dirileng ka tsela e e ntseng jalo, jaaka e kete ke ne ke le gone, 4 gore ka leina la Morena wa rona Jesu, fa lo phuthegile mmogo, le moya wa me le maatla a Morena wa rona Jesu,+ 5 lo neele monna yo o ntseng jalo Satane+ gore nama e senngwe, gore moya+ o tle o bolokwe mo letsatsing la Morena.+ 6 Lebaka la lona la go ipelafatsa+ ga le molemo. A ga lo itse gore sebediso se sennye se bedisa+ bupi jotlhe jo bo dubilweng?+ 7 Tlosang sebediso se segologolo, gore lo tle lo nne bupi jo bo dubilweng jo bosha,+ fela jaaka lo sa bela. Gonne, eleruri, Keresete+ tlolaganyo ya rona+ o ntshitswe setlhabelo.+ 8 Ka gone a re bolokeng moletlo,+ e seng ka sebediso se segologolo,+ le fa e le ka sebediso+ sa bosula le boikepo,+ mme ka dikuku tse di sa bedisiwang tsa bopeloephepa le boammaaruri.+ 9 Mo lekwalong la me ke ne ka lo kwalela gore lo tlogele go ikopanya le bagokafadi, 10 ke sa reye gotlhelele le bagokafadi+ ba lefatshe+ leno kgotsa batho ba ba bogagaru le ba ba tsayang ka dikgoka kgotsa baobamedi ba medingwana. Go seng jalo, tota lo ne lo tla tshwanela go tswa mo lefatsheng.+ 11 Mme jaanong ke lo kwalela gore lo tlogele go ikopanya+ le motho yo o bidiwang mokaulengwe yo e leng mogokafadi kgotsa motho yo o bogagaru+ kgotsa moobamedi wa medingwana kgotsa mogobolodi kgotsa letagwa+ kgotsa yo o tsayang ka dikgoka, le gone lo se ka lwa ja le motho yo o ntseng jalo. 12 Gonne ke dirang ka go atlhola ba ba kwa ntle?+ A ga lo atlhole ba ba mo teng,+ 13 ntswa Modimo a atlhola ba ba kwa ntle?+ “Tlosang motho yo o boikepo mo gare ga lona.”+
1 Bakorintha 5